Leita með sónar við Kolkuós að minkabananum Flokkur frá Björgunarfélagi Akraness verður mættur í bítið í fyrramálið til leitar að minkabananum úr Skagafirði , sem féll í Hjaltadalsá til móts við bæinn Viðvík sl. þriðjudag . Hans hefur síðan verið leitað af björgunarsveitum sem koma af stóru svæði norðan lands auk þess sem þyrla hefur verið við leit . Ástæðan fyrir því að flokkurinn frá Björgunarfélagi Akraness fer norður er sú að sveitin býr yfir leitarsónar sem myndar botn áa og vatna . „ Við munum skanna ósinn og eyrarnar eins vel og mögulegt er . Áin hefur sjatnað og skilyrði til leitar betri en voru fyrr í vikunni . Mér skilst að vatnsborð árinnar hafi lækkað um 20 sentimetra frá því í gær , “ sagði Guðni H Haraldsson hjá BA þegar Skessuhorn ræddi við hann í dag . Guðni sagði að stefnt væri á mjög umfangsmikla leit á morgun , laugardag , og yrðu við leit björgunarsveitir af stóru svæði fyrir norðan sem kemba munu ána . Hjaltadalsá var mjög straummikil á þriðjudag þegar slysið gerðist . Sett var út rekald fljótlega til að átta sig á hver rekstefnan væri og skolaði því niður að ósnum á 20 mínútum fimm kílómetra árfarveginn til sjávar . Umræddur ós er Kolkuós sem samnefnt eyðibýli stendur við . Nokkru ofan við ósinn sameinast Hjaltadalsá og Kolbeinsdalsá og heitir eftir það Kolka , síðasta legginn til sjávar . Spölkorn frá Kolkuósi er Elínarhólmi og á þessu svæði munu leitarmenn BA beina sónarnum á morgun .